হাফিজ আল-আসাদ ক্ষমতায় এসেছিল ১৯৭১ সালে এক সামরিক অভ্যুত্থানের পর। তাঁর মৃত্যু হয় ২০০০ সালে। ক্ষমতায় বসানো হয় তাঁর পুত্র বাশার আল-আসাদকে। হাফিজ আল-আসাদ তার তিরিশ বছরের শাসনে মুখে আরব জাতীয়তাবাদ ও সমাজতন্ত্রের কথা বললেও আসল লক্ষ্য ছিল সিরিয়ার উপর আলাভী শিয়াদের গোত্রীয় শাসনকে সুদৃঢ় করা এবং সে সাথে নিজ পরিবারের রাজতন্ত্রকে প্রতিষ্ঠা দেয়া। সে লক্ষ্যকে সামনে রেখেই সেনাবাহিনী ও প্রশাসনের গুরুত্বপূর্ণ পদে আলাভীদের নিয়োগ দেয়া হয়,এবং মৃত্যুর পর নিজ পুত্র বাশারকে পরবর্তী শাসক রূপে প্রতিষ্ঠিত করার সর্বপ্রকার ব্যবস্থা নেয়। স্বৈরাচারি শাসকগণ কোন শাসনতন্ত্রের ধার ধারে না। কারণ, শাসনতান্ত্রিক শাসন তো নিয়ন্ত্রিত শাসন। সে শাসনে স্বেচ্ছাচারি হওয়ার সুযোগ থাকে না। অথচ স্বৈরাচারি শাসকদের চাওয়া-পাওয়া ও খেয়ালখুশির তো কোন সীমা-সরহাদ থাকে না। শাসনতন্ত্র দ্বারা সে খেয়ালখুশিকে তারা নিয়ন্ত্রিতও করতে চায় না। শাসনতন্ত্র তাদের কাছে বরং গলার রশি মনে হয়। তারা তো চায় নিজেদের উপর নয়,জনগণের উপর নিয়ন্ত্রন। ফলে স্বৈরাচারিরা ক্ষমতা হাতে পেলে শাসনতন্ত্রকে আবর্জনার স্তুপে ফেলে বা ইচ্ছামত সেটিকে কাটছাট করে। সেটি যেমন হিটলার বা আইয়ুবের হাতে হয়েছে,তেমনি মুজিবের হাতেও হয়েছে। সে কাটছাটের মাধ্যমে শেখ মুজির কখনো প্রধানমন্ত্রী হয়েছেন,কখনো বা প্রেসিডেন্ট হয়েছেন। যখন ইচ্ছা হয়েছে তখন বহুদলীয় গণতন্ত্রকে আস্তাকুঁরে ফেলে একদলীয় বাকশালী শাসন প্রতিষ্ঠিত করেছেন। জনগণ কি চায় সেটিকে কোন মূল্য দেননি।